Med en ny undersøgelse i ryggen mener de studerende at kunne dræbe en af de myter, der florerer, når det handler om deres boligsituation.

Beliggenhed, beliggenhed, beliggenhed er nemlig ikke så vigtig en faktor, når de tusindvis af unge skal finde tag over hovedet i forbindelse med studiestart.

I undersøgelsen, som Analyse & Tal har lavet for Danske Studerendes Fællesråd, er 2.800 studerende fordelt på landets universiteter blevet spurgt, hvilke forhold der er vigtigst i karakteristikken af en god studiebolig. Her er topscoreren en lav husleje. På andenpladsen kommer tilstrækkelig med privatliv, mens det tredjevigtigste parameter er, at der ingen tidsbegrænsning er på, hvor længe man må blive boende.